text: 18 лютага а 19-й гадзіне ў Малой зале імя Р. Шырмы Белдзяржфілармоніі адбудзецца прэм'ера, якую рыхтуе нястомны прапагандыст айчыннай класікі Зінаіда Феакцістава-Каладзяжная.
  Слухачы памятаюць яе па шматлікіх монаспектаклях: "Ягадны хутар" (Я. Янішчыц), "Цунамі" (А. Куляшоў), "Прайсці праз вернасць" (М. Танк).
  На гэты раз артыстка спрабуе ўзяць яшчэ адну прыступку на высокай лесвіцы Слова. "Я – пякучка-крапіва" – сатырычна-гумарыстычны калейдаскоп па творах народнага пісьменніка Беларусі, акадэміка Кандрата Крапівы.
  "Я пачынала сваю творчасць у Беларускай дзяржаўнай філармоніі менавіта з баек К. Крапівы, – успамінае артыстка. – Тады я працавала ў творчай групе маёй таленавітай настаўніцы Г.П. Рыжковай, «каралевы беларускага гумару». Я прайшла ў яе вялікую школу. Інтанацыі яе помню да сённяшняга дня".